REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/302-17

10. januar 2018. godine

B e o g r a d

ZAPISNIK

OSME SEDNICE ODBORA ZA ZAŠTITU ŽIVOTNE SREDINE,

ODRŽANE 10. JANUARA 2018. GODINE

Sednica je počela u 11,10 časova.

Sednicom je predsedavala Ivana Stojiljković, predsednik Odbora.

Sednici su prisustvovali članovi Odbora: Milena Turk, Sonja Vlahović, Vladimir Petković, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Miroslava Stanković Đuričić, Miloš Bošković, Duško Tarbuk i Nada Lazić, kao i zamenici članova Odbora Gordana Čomić (zamenik člana Odbora Dejana Nikolića) i Predrag Jelenković (zamenik člana Odbora Jasmine Karanac).

Sednici nisu prisustvovali članovi Odobra: Dejan Nikolić, Jasmina Karanac, Borislav Kovačević i Nenad Milić.

Sednici su prisustvovali predstavnici Ministarstva zaštite životne sredine: ministar Goran Trivan, državni sekretari Branislav Blažić i Ivan Karić, pomoćnici ministra Aleksandr Vesić (Sektor za upravljanje životnom sredinom), Željko Pantelić (Sektor za nadzor i predostrožnost u životnoj sredini), Filip Abramović (Sektor za upravljanje otpadom i otpadnim vodama), Slobodan Perović (Sektor za strateško planiranje i projekte), Dragoje Pavlović (Sektor za finansijsko upravljanje i kontrolu) i Jasmina Jović (Sektor za zaštitu prirode i klimatske promene), sekretar Ministarstva Branislav Atanacković i šef Kabineta ministra Andrej Bojić.

Sednici su prisutvovali predstavnici Zelene stolice: Ognjan Pantić iz Beogradske otvorene škole, Zvonko Damjanović iz Građanske čitaonice Evropa iz Bora, Nina Cvetanović iz Evropskog pokreta u Srbiji i Branislav Poprašić iz Kruševačkog ekološkog centra.

Na predlog predsednika Odbora, sa 14 glasova za (jedan član Odbora nije glasao) usvojen je sledeći:

D n e v n i r e d

1. Informacija o radu Ministarstva zaštite životne sredine za period avgust-oktobar 2017. godine;
2. Razno.

Pre prelaska na rad po utvrđenom dnevnom redu, sa 13 glasova za i jednim uzdržanim (jedan član Odbora nije glasao) usvojen je Zapisnik Sedme sednce Odbora za zaštitu životne sredine, održane 3. novembra 2017. godine.

Prva tačka dnevnog reda - **Informacija o radu Ministarstva zaštite životne sredine za period avgust-oktobar 2017. godine**

Ministar zaštite životne sredine Goran Trivan nformisao je Odbor o radu Ministarstva u periodu avgust-oktobar 2017. godine, istakavši da je zadovoljan urađenim, posebno u poslednja tri meseca, kada se mnogo uradilo na uspostavljanju organizacije Ministarstva donošenjem akta o organizaciji i sistematizaciji, ali i imenovanjem državnih sekretara i pomoćnika ministra, koji su svi lični izbor ministra, napravljen na osnovu njihove kompetentnosti i velikog iskustva koje imaju. Tom prilikom je predstavio sve prisutne saradnike i dodao da iz opravdanih razloga sednici Odbora ne prisustvuje pomoćnik ministra Biljana Filipović Đurišić (Sektor za međunarodnu saradnju i evropske integracije). Naveo je da su očekivanja od Ministarstva velika, nekad i nerealno velika, pa je zato i odgovornost koju ima motivišuća.

Osvrnuvši se na ogromna sredstva neophodna za jedan od prioriteta u radu Ministarstva – preradu otpadnih voda (pet milijardi evra), istakao je da su projekti na osnovu kojih bi se to realizovalo od izuzetnog značaja i da predstavljaju budućnost Srbije.

Ukazao je na novine u Ministarstvu, koje se odnose na određivanje Srđana Stankovića za saradnju sa nevladinim organizacijama, bez kojih nema ozbiljnog napretka u ovoj oblasti, kao i postavljanje Branislava Atanackovića za sekretara Ministarstva, koji će se baviti i pitanjima privrede, ali i posvećivanje posebne pažnje na uključivanje i pripadnika manjinskih grupa.

Istakao je značaj pošumljavanja, kao jedan od vidova borbe protiv klimatskih promena, navodeći da je u Ministarstvu formirana posebna grupa koja će se time baviti. Skrenuo je pažnju na to da je zatekao najmanje dva projekta koji su finansirani kroz IPA fondove (sistem za preradu optadnih voda u Leskovcu i kanalizacija i otpadne vode Kula-Vrbas-Bački kanal), a koji nisu realizovani, već su bili tzv. bottleneck projekti. Naveo je da je u saradnji sa predstavnicima Evropske komisije taj problem rešen i da će biti završeni na način na koji je i predviđeno.

Naveo je da je otvoreno mnogo tema (pitanje pijaće vode, posebno u Vojvodini, pitanje pošumljavanja, pitanje edukacije dece o pitanjima životne sredine), kao i da je uspostavljena saradnja za rešavanje tih pitanja sa Ministarstvom poljoprivrede, šumarstva i vodoprivrede, Ministarstvom privrede, ali i sa Ministarstvom finansija.

Ukazao je na značaj privlačenja direktnih stranih investicija, čemu je u ministarstvu posvećena pažnja (saradnja sa američkom državom Merilend).

Uspostavljena je bliža saradnja sa drugim državama u ovoj blasti (Grčka, Ruska Federacija, Crna Gora), putem iniciranja potpisivanja memoranduma o saradnji. Predstavnici Ministarstva učestvovali su na konferenciji Ujedinjenih nacija u Bonu o klimatskim promenama, a upriličen je i sastanak sa komesarom za zaštitu životne sredine u Briselu, pa se očekuje da on dođe i uzvratnu posetu Srbiji. Ministarstvo je dobilo punu podršku za sve što treba da sprovede pripremajući se za otvaranje najzahtevnijeg Poglavlja 27 u pregovorima. Zato je veoma važno i finansiranje. Kada se radi o finansiranju, istakao je da je budžet za ovu oblast za 2018. godinu 16% veći u odnosu na budžet za prethodnu godinu, kao i da je povećana naplata taksi i naknada. Izmenama Zakona o budžetskom sistemu propisano je da se sredstva od naplaćenih ekoloških taksi i naknada slivaju u Budžet Republike Srbije, a ne koriste se u celini za finanisiranje projekata u ovoj oblasti. Problem je u tome što su ta sredstva namenska, a da se ovakvim rešenjem dovodi Ministarstvo u situaciju da pregovara sa Ministarstvom finansija o tome koliko će novca biti opredeljeno za ovu oblast. Ministar smatra da je potrebno da se za ovu namenu operedeli mnogo veći budžet od dosadašnjeg. Kroz takse i naknade prihodovano je u 2017. godini oko 10,2 milijardi dinara, a Budžetom za 2018. godinu je opredeljeno 5,8 milijardi dinara za ovu oblast, čime on nije zadovoljan.

Ukazao je na to da je neophodno finnsijski pomoći lokalnim samouopravama za izradu projektno-tehničke dokumentacije, jer je to veoma skupo, a tome prethodi izrada planova i strategija, što mogu same da finansiraju. Naveo je da se sa Ministarstvom finansija dogovorio da izrada projektno-tehničke dokumentacije spada u kapitalne investicije.

Kada se radi o zaštićenim dobrima, istakao je da je još jedan posto teritorije Republike Srbije stavljen pod zaštitu (planina Radan i deo Zlatibora), što je tek početak. Do 2020. godine moramo dostići nivo od 10% zaštićene teritorije, a sada je pod zaštitom 7,9% (u EU je standard 20%). Plan je da se prvo preispita status svih do sada zaštićenih prirodnih dobara, posebno kada se radi o upravljanju njima.

Spomenuo je i sastanak koji je imao sa predstavnicima BIA u vezi sa otkrivenim opasnim otpadom koji je odlagan na protivzakonit naačin i time skrenuo pažnju na značaj pitanja tzv. ekološke bezbednosti prirodnih resursa. Dobra stvar je što su mediji ispratili ovu temu, pa su građani pozvani da prijave ukoliko imaju informacije o tome da je bilo gde u Srbiji opasan otpad odložen na protivazkonit način, jer se time podzemne vode zagađuju, što dramatično utiče na zdravlje stanovništva i čitavog biodiverziteta. Na ovaj način je stavio do znanja da kriminal ove vrste nije dopustiv.

Kada se radi o zakonodavnoj aktivnosti, ukazao je na to da se priprema Predlog zakona o klimatskim promenama, ali i izmene Zakona o zaštiti prirode i Zakona o zaštiti životne sredine.

U diskusiji koja je usledila, učestvovali su: Ivana Stojiljković, Goran Trivan, Ljubinko Rakonjac, Gordana Čomić, Borka Grubor, Miloš Bošković, Nada Lazić, Zvonko Damjanović, Ognjan Pantić, Branislav Blažić i Ivan Karić.

Postavljeno je pitanje koje se odnosi na pošumljavanje i razvoj tržišta biomase u Srbiji – da li se to radi strateški i da li se to negde preklapa kada su u pitanju devastirana i degradirana područja, kao i da li se planira donošenje zakona kojim bi se uredilo pitanje vetrozaštitnih pojaseva u Vojvodini.

Ministar je odgovorio da se sve to planira i da je biomasa jedan od zanimljivih izvora energije. Osvrnuo se na to da je Vojvodina pošumljena 6-7% i istakao da Ministarstvo u vezi sa ovim pitanjem želi da sarađuje sa Vojvodinom, čime će se baviti državni sekretar Branislav Blažić. Saopštio je da ministarstvo planira da finansira pošumljavanje, prepuštajući lokalnim samoupravama da odrede gde je ono najpotrebnije. Istakao je da postoji mnogo nevladinih organizacija i građana koji žele da pomognu pri pošumljavanju.

U diskusiji je izraženo zadovoljstvo što je na sednicu Odbora došao ceo tim zajedno sa ministrom, što se na drugim odborima retko dešava. Ukazano je na problem površina u gradovima koje su zapuštene, jer se ne zna ko je nadležan za njihovo uređenje i istaknuto da se ovaj problem mora sistemski rešiti. Konstatovano je da je Budžetom predviđeno 70 miliona dinara za pošumljavanje i postavljeno pitanje da li se rade projekti za očuvanje biodiverziteta areala, jer to ne sme biti kampanjska stvar, već se moraju raditi projekti, da ne bi došlo do sušenja tih šuma i neuspeha akcije. Kada se radi o regionalnim deponijama, iznet je stav da je potrebno ulagati više u recikliranje i na drugi način rešiti problem komunalnog otpada, kako to ne bi ugrožavalo životnu sredinu. Skrenuta je pažnja i na problem sušenja šuma koji se pojavio 2013. godine (na Tari je od 4000 stabala Pančićeve omorike preko 800 stabala osušeno, u zaštićenom području Golija-Studenica je došlo do sušenja stabala smrče) i istaknuto da to ne smemo dozvoliti.

U diskusiji je istaknuto da su još 2014. godine podnošeni amandmani na Predlog zakona o ministarstvima, kojima je treženo da se formira posebno Ministarstvo zaštite životne sredine, a da je Odbor za ustavna pitanja i zakonodavstvo jedan takav amandman odbacio kao uredljiv. Skrenuta je pažnja na to da nije dobro da pomoćnici ministra budu u v.d. stanju. Kada se radi o pošumljavanju i pitkoj vodi, skrenuta je pažnja da stav koji je ministar izneo da će se o tim pitanjima dogovoriti o nadležnosti predstavlja zloupotrebu, jer su nadležnosti ministarstava određene zakonom. Ukazano je na to da bi se pitanje pitke vode našlo u nadležnosti ovog ministarstva, potrebno je izmeniti određene zakone (o komunalnim uslugama, o zdravstvu i o zaštiti životne sredine). Skrenuta je pažnja da Odboru za zaštitu životne sredine ministar ne sme da kaže da će kršiti zakone tako što će se baviti pitanjima koja nisu u nadležnosti tog ministarstva. Da bi se ministarstvo time bavilo, zakoni se moraju promeniti. Istaknuto je da nije svejedno sa koje će se budžetske linije finansirati projektno-tehnička dokumentacija za potrebe lokalnih samouprava i da se o tome ministar ne može dogovoriti sa ministrom finansija. Ukazano je ne to da postoje kapaciteti u lokalnim samoupravama i da je neophodno prvo iskoristiti kapacitete onih koje imaju nacionalne planove i u kojima postoje ljudi koji ih mogu sporvoditi. Ukazano je na lošu dosadašnju praksu, koja je dovela do toga da se lokalnim samoupravama smanjuju sredstva koja dobijaju iz Budžeta, a da im se nadležnosti povećavaju. Konstatovano je da su ukinute Agencija za hemikalije i Agencija za otpad i iznet stav da je nezakonito postupanje sa opasnim otpadom posledica ukidanja ovih agencija, zato što u našu zemlju ulazi opasan otpad, jer to niko ne kontroliše na granici. Postavljeno je pitanje ko će sprovoditi pravilnike koji se odnose na hemikalije, pošto više nema Agencije za hemikalije, ko to u Ministarstvu radi, koje laboratorije i kakve licence za to imaju. Iznet je stav da ciljevi ordživog razvoja treba da budu jedan ozbiljan deo rada Ministarstva, iako je Vlada formirala Radnu grupu kojom predsedava Slavica Đukić Dejanović. Pošto je u delu Informacije o radu Ministarstva o Okvirnoj konvenciji o promeni klime navedeno da će biti uspostavljena institucionalna organizacija za sistemski i kontinuirani monitornig, izveštavanje i verifikaciju podataka od značaja za klimatske promene, postavljeno je pitanje šta to podrazumeva, kada već postoji Agencija za zaštitu životne sredine koja sprovodi monitoring. Ukazano je na to da nedostaje detaljan izveštaj o kvalitetu vazduha, u delu koji se odnosi na Agenciju za zaštitu životne sredine i predstavlja jedan od uslova koje moramo ispuniti u pregovorima.

U diskusiji je skrenuta pažnja na problem grada Loznice sa opasnim hemijskim otpadom (Viskoza, Zajača, Farmakom), ali i sa 75 tona cijanidnih soli koje se nalaze na 300 metara od centra grada u propaloj Fabrici autotraktorskih prikolica, koje su za vreme akcije „Očistimo Srbiju“ upakovane u burad sa namerom da se izvezu, što i dalje nije učinjeno. Kada se to pitanje postavilo Ministarstvu, dobijena je informacija da ta burad ne postoji i da su izvežena i plaćena, iako ta burad i dalje stoje u centru grada. Država je platila trećinu sredstava novom vlasniku ove fabrike da reši problem ovog opasnog otpada, koji može da iscuri, što takođe nije završeno. Postoji informacija da je ovo pitanje u proceduri u tužilaštvu. Ni pitanje „Viskoze“ nije rešeno jer je u toku sudski proces. Apelovano je na Ministarstvo da preduzme sve u njegovoj nadležnosti da se ovaj problem reši.

Postavljeno je pitanje odnosa Ministarstva prema mini hidroelektranama, oko Stare planine, gde su se građani protivili njihovoj izgradnji, s obzirom na to da se ovo pitanje ne spominje u pisanoj informaciji o radu Ministarstva. Ukazano je na problem sa kvalitetom vazduha u Nišu, Valjevu i Beogradu i postavljeno pitanje da li postoje planovi za sistemsko rešavanje ovog problema. Takođe je skrenuta pažnja na problem zagađenja nastalog od plastičnih kesa i ukazano na to da Direktiva EU o smanjenju potrošnje plastičnih kesa nije transponovana u naše zakonodavstvo i da treba da bude transponovana do kraja 2018. godine i postavljeno pitanje da li se planira rešavanje ovog problema ( npr. izmene zakona kojima se uvodi obavezna naplata plastičnih kesa u trgovinama). Postaljeno je i pitanje da li će se davati nove licence za deljenje struje dobijene iz solarnih panela i kako neko može dobiti ovakvu licencu.

Ukazano je na to da sredstva koja su u Budžetu opredeljena za rad ovog ministarstva iznose samo 0,5% od ukupnih sredstava, što je premalo, pa se ne očekuje da će se u ovoj godini mnogo toga uraditi što zahteva finansijska sredstva. Postavljeno je pitanje ko sada prikuplja podatke neophodne za sistemski i kontinuirani monitornig, izveštavanje i verifikaciju podataka od značaja za klimatske promene, kao i koji su konkretni efekti poseta predstavnika Ministarstva drugim državama i kolika se sredstva u tim državama izdvajaju za oblast zaštite životne sredine (u zemljama u procesu pristupanja EU izdvajale su minimum 1,5% Budžeta za ovu oblast). U pisanoj informaciji o radu Ministarstva spominje se realizacija projekata IPA 2013 i IPA 2014, kao i projekat koji se odnosi na Veliki bački kanal, koji još nije završen, pa je postavljeno pitanje dokle se sa tim stiglo. Spomenut je i projekat izrade Strategije za borbu protiv klimatskih promena, sa Akcionim planom, kao i Projekat lokalni razvoj otporan na klimatske promene i iznet stav da se neće mnogo toga uraditi sa ovakvim budžetom. Spomenuta je informacija da nije sproveden postupak za izdavanje IPPC dozvola jer je formirano novo ministarstvo i nije sproveden tender za oglašavanje u dnevnom listu. U tom kontekstu postavnjeno je pitanje šta je sa najavljenim dolaskom „Tenisa“, kome je za delatnost neophodna takva dozvola. Kada se radi o popisivanju nesanitarnih divljih deponija, konstatovano je da je neophodna Agencija za otpad. Postavnjeno je pitanje da li je bilo koja regionalna deponija kompletno završena i u čemu se ogledaju problemi u sprovođenju strategije. Postavljeno je pitanje koliko operatera ima u Srbiji kojima je izdata dozvola za obavljanje delatnosti prometa i korišćenja naročito opasnih hemikalija. Jedno od pitanja koje je postavljeno je i kakva je saradnja Ministarstva sa sudstvom i tužilaštvom i koliko su ti organi pripremljeni za procesuiranje ovakvih prestupa, ali i koliko je inspekcija efikasna na terenu i koji su problemi koje imaju (npr. opremnjenost automobilima), kako inspekcija funkcioniše u oblasti ribarstva i kako obavljaju poslove oni kojima je u nadležnosti gazdovanje ribarskim područjima (izlovljavanje ribe i zloupotrebe staraoca).

Odogovarajući na pitanja članova Odbora, ministar je istakao da nije dobro protumačen deo njegovog uvodnog izlaganja i da on neće nikada kršiti zakone i da odlično zna šta je u čijoj nadležnosti, a da je naveo da će određena pitanja otvoriti zato što se ona nalaze u okviru pregovaračkog Poglavlja 27, naglasivši da smatra da vode i šume treba tretirati prevashodno kao resurse. Složio se sa konstatacijom da nije dobro da pomoćnici ministra budu u v.d. statusu i da će se postarati da se konkursi što pre spprovedu, ali da je bilo veoma važno da se tim u Ministarstvu kompletira ljudima koji imaju mnogo iskustva i mogu da doprinesu uspešnom obavljanju poslova u Ministarstvu. Izneo je stav da smatra da je potrebno ponovo uspostaviti Agenciju za hemikalije, a da sada te poslove obavljaju zaposleni u Ministarstvu. Kada se radi o ciljevima održivog razvoja, smatra da je to veoma značajna tema, kojom će se baviti Sektor za strateško planiranje i projekte.

Naveo je da je upoznat sa ogromnim problemima koje ima grad Loznica i koji postoje već 20-30 godina, a koji do sada nisu uspešno rešeni kako zbog nedostatka novca, tako i zbog nedostatka razumevanja, ali je istakao da će se Ministarstvo ovim pitanjem baviti u okviru svoje nadležnosti, ne zadirući u rad tužilaštva i sudova.

Odgovarajući na pitanja koja se odnose na međunarodnu saradnju, istakao je da se sve države sa kojima je ostvarena saradnja (Ruska Federacija, Grčka, Crna Gora i dr.) veoma ozbiljno bave ekologijom i da je nauka po ovom pitanju mnogo uznapredovala, pa je saradnja na ovom polju veoma značajna za našu zemlju. Istakao je da je pitanje mini hidrocentrala važno pitanje, ali da se mora napraviti razlika među njima i da ima nekoliko kategorija: 1. postojeće mini hidrocentrale, 2. one koje su dobile sve potrebne dozvole i 3. one koje nisu dobile potrebne dozvole, ali da je veoma važno i pitanje politike po ovom pitanju. Istakao je da se ne mogu ukinuti dozvole postojećim hidroelektranama, a da je njegov stav po ovom pitanju da mikro hidroelektrane u zaštićenim područjima prave više štete nego koristi, ali je on na mestu ministra nasledio one koje su već dobile dozvole. Istakao je da se Ministarstvo ozbiljno bavi ovim pitanjem, jer želi da se zaštićena dobra zaštite od izgradnje budućih hidrocentrala. Skrenuo je pažnju na to da su lokalne samouprave dale saglasnost za izgradnju hidrocentrala na njihovoj teritoriji. Osvrnuo se na problem kvaliteta vazduha u gradovima, gde je najveći problem rad individualnih kotlarnica na ugalj i mazut, ali i saobraćaj, što dovodi do pojačanog zagađenja u zimskom periodu. Kada se radi o smanjenju korišćenja plastičnih kesa, naveo je da će se tokom ove godine Ministarstvo baviti ovim pitanjem i da će se konsultovati sa stručnjacima, ali i sa velikim trgovinskim lancima, u iznalaženju najboljeg rešenja. Ministar se složio sa konsatacijom da budžet za ovu oblast mora da bude mnogo veći, tim pre što se u Budžet slije preko 10 milijardi dinara naplatom ekoloških taksi i naknada, a da se samo između 5 i 6 milijardi dinara nameni za ovu oblast. Istakao je da će nastaviti da se bori da se više sredstava iz Budžeta opredeli za ovu oblast, kao što je to činio i do sada. Naveo je da se Ministarstvo bavi i da će nastaviti da se bavi pitanjima Velikog bačkog kanala, kao i IPPC dozvolama, a da je njegov zadatak da se rešavanje ovih problema ubrza, pri čemu je veoma važno da razmeni mišljenja i dobije informacije o tome i od narodnih poslanika. Formiranjem Sektora za upravljanje otpadom ubrzaće se rad na tome da se prvo utvrdi gde su sve regionalne deponije i kako one funkcionišu u narednih mesec dana, a radiće se i na rešavanju problema divljih deopnja, tako da će se dalje preći u nalaganje onoga što je konkretno potrebno učiniti. On smatra da, kada se reši pitanje regionalnih deopinija, rešiće se i pitanje divljih deponija, kojih ima između 3500 i 5500. Istakao je da je potrebno što više toga reciklirati, a ono što nije moguće reciklirati da ide na dobijanje energije. Na taj način će se smanjiti deponije. Istakao je da mora da se poveća efikasnost Ministarstva, navodeći da je tokom godina mnogo kvalitetnih ljudi i stručnjaka, pretežno zbog niskih plata, napustilo Ministarstvo. Naveo je da je napravljena sistematizacija i dobijena dozvola da se u Ministarstvu zaposli još 180 ljudi, čim se za to obezbede sredstva. Plan je da se zaposli 100 pripravnika, koji će biti edukovani i kod nas i u inostranstvu u narednih pet godina.

Obavestio je Odbor da su u međuvremenu vršeni različiti oblici edukacija i instruktaža za tužioce i sudije koji postupaju u slučajevima koji imaju veze sa životnom sredinom i da je sada situacija ipak bolja po tom pitanju. I ove godine se planira saradnja u tom smislu. Inspekcija je i dalje neopremljena i nema dovoljno zaposlenih, ali da se radi na tome da se poveća broj zaposlenih i da budu kontinuirano edukovani i bolje opremljeni. Naveo je da će se pozabaviti i primedbama sa terena koje su Ministarstvu poslala ribolovačka društva, istakavši da je to važno pitanje i da je biodiverzitet za njega važan resurs i da se neće dešavati da gazdovanje dobiju firme koje nemaju sve potrebne uslove za to.

Istaknuto je da je nesporazum u vezi sa zakonitošću i nadležnostima, na koji se ministar osvrnuo odgovarajući na pitanja članova Odbora, banalan ali dubok, kada se radi o predloženim rešenjima u zakonu o prirodnim resursima, o Poglavlju 27, ali i o strategiji Ministarstva za pošumljavanje i vode, i predloženo je da se izmeni zakon kako bi se pitanje šuma i voda kao resursa dalo u nadležnost ovom ministarstvu. Skrenuta je pažnja da se ne može dogovarati sa koje će se budžetske pozicije finansirati pošumljavanje, jer je to nezakonito, kao i dogovor da će ovo ministarstvo voditi računa o pošumljavanju, iako je to u nadležnosti Ministarstva poljoprivrede, vodoprivrede i šumarstva.

Postavljeno je pitanje da li se vodi evidencija o tome koliko se odobrava uvoz starih automobila u našu zemlju, jer će to predstavljati novi otpad koji se samo povećava, ili se samo vodi računa o taksama za uvoz polovnih automobila, a ne i o šteti koju imamo zbog toga. Skrenuta je pažnja na to da se pored auto-puta Beograd – Novi Sad nalaze tri velike deponije, od kojih su dve formalno postojeće, a jedna kod Novih Banovaca se izliva na auto-put i predstavlja veliku opasnost.

Istaknuto je da su Zakonom o budžetu opredeljena sredstva od 70 miliona dinara za pošumljavanje i da nema nikakvog spora oko nadležnosti za to.

Reč su dobili predstavnici Zelene stolice. Zvonko Damjanović iz Građanske čitaonice Evropa iz Bora naveo je da je ova organizacija učestvovala u javnim raspravama koje je sprovodilo prethodno ministarstvo, ali i sadašnje ministarstvo. Ukazao je na to da je, u vremenu pre formiranja ovog ministarstva, 31. maja 2017. godine, doneta odluka da nije potrebno uraditi procenu uticaja na životnu sredinu za istražne radove pri otvaranju novog rudnika kod Bora, sa čime se ova organizacija ne slaže. Zamolio je da Ministarstvo preispita ovu odluku. Zahvalio je Vladi i Ministarstvu na pomoći oko topionice zbog čega sada građani Bora i okoline imaju bolji kvalitet vazduha, ali je istakao da je ostao istorijski rudarski otpad i da se taj problem mora što pre rešiti. Naveo je da Ministarstvo treba da nevladine organizacije edukuje o metodologiji analize uticaja na životnu sredinu i da ih poziva da u tome i učestvuju, a ne samo da prate preko medija. Kada se radi o mini hidroelektranama, smatra da je potrebno napraviti reviziju svih izdatih dozvola za njihovu izgradnju, pogotovo za one koje imaju cevne sisteme i nalaze se u zaštićenim područjima, npr. oko Stare planine (Direktiva o predelima). Pohvalio je rad Ministarstva kada se radi o transparentnosti i ponudio pomoć nevladinih organizacija. Predložio je da se uvede evropska praksa medijacije u rešavanje ekoloških sporova, jer bi to znato ubrzalo postupak i smanjilo broj sudskih postupaka.

Ognjan Pantić iz Beogradske otvorene škole pohvalio je praksu Odbora koja se ogleda u omogućavanju nevladinim organizacijama da preko mehanizma Zelene stolice učestvuju u radu Odbora, ali i Ministarstvo, koje je uključilo neladine organizacije u procese u vezi sa klimatskim promenama – izradu strategije za borbu protiv klimatskih promena i izradu nacrta zakona o klimatskim promenama. Naveo je da je organizacija koju predstavlja deo mreže organizacija civilnog društva pod nazivom Koalicija 27, koja prati transponovanje i sprovođenje propisa EU iz Poglavlja 27 u Republici Srbiji i izrađuje godišnji tzv. Izveštaj iz senke o napretku Republike Srbije u ostvarivanju zahteva koji se odnose na Poglavlje 27, koji je obećao da će u elektronskom obliku dostaviti Odboru.

Ministar je naveo da postoji direktiva koja se odnosi na uvoz starih automobila, pa će se ovaj problem tretirati na odgovarajući način. Rekao je da će se pozabaviti pitanjem divlje deponije na auto-putu, na koji su članovi Odbora ukazivali i zamolio za pomoć da se utvrdi njena tačna lokacija. Procenama uticaja će Ministarstvo veoma ozbiljno pristupiti i rezultati će se ubrzo videti, a sve dozvole izdate od 2003. biće preispitane. Rekao je da su organizacije civilnog društva veoma dobrodošle, kao dragocena pomoć u radu Ministarstva. Naveo je da bi Agencija za zaštitu životne sredine mogla da preuzme veći deo operativnih poslova koje sada obavlja Ministarstvo, ali je to tema za razmišljanje i dijalog, na koji način bi se to najbolje regulisalo.

Izražena je nada da će saradnja Odbora i Ministarstva biti na najvišem nivou. Navedeno je da će se u 2018. godini doneti zakoni koji neće biti neusklađeni sa ostalim propisima i da će se na taj način ukloniti prepreke za njihovo sprovođenje.

Navedeno je da će, na insistiranje ministra, uz konsultacije sa šefom Pregovaračkog tima, nevladine organizacije biti uključene u diskusiju o pregovaračkoj poziciji, kada će imati priliku da iznesu svoje mišljenje o svim direktivama koje je potrebno transponovati.

Pošto je, saglasno članu 229. Poslovnika Narodne skupštine, razmotrio Informaciju o radu Ministarstva zaštite životne sredine za period avgust-oktobar 2017. godine, na predlog predsednika Odbora, sa 11 glasova za i jednim glasom protiv (jedan član Odbora nije glasao), Odbor za zaštitu životne sredine odlučio je da Informaciju prihvati, o čemu je izveštaj podneo Narodnoj skupštini.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 14,00 časova.

SEKRETAR PREDSEDNIK

Milica Bašić Ivana Stojiljković